《忆玉台山春晓亭》
清代·杨继经

玉台芝老狼烟矗，三十年前山尽秃。玉台花发春雨深，又向岩边结茅屋。

屋前寂历春晓亭，春花烂漫春山青。清泉欲断不复断，春鸟未听时可听。

三年此别意长往，石门苔磴隔尘壤。昨夜镫前梦落花，依稀似到山亭上。

作者简介：杨继经，字传人，蕲水人。顺治乙未进士，官大理寺评事。有《菊庐诗集》。